4 ประเทศ ที่จะค้นพบวัคซีนโควิด-19 เป็นรายแรก
นี่คือการแข่งขันครั้งสำคัญที่สุด ในปี 2020 ความหวังที่ทุกคนทั่วโลกเฝ้ารอในเวลานี้  คงไม่มีอะไรสำคัญไปมากกว่า “วัคซีนโควิด-19” อีกแล้ว
23 พ.ค. 2563

4 ประเทศ ที่จะค้นพบวัคซีนโควิด-19 เป็นรายแรก /โดย ลงทุนแมน
นี่คือการแข่งขันครั้งสำคัญที่สุด ในปี 2020
ความหวังที่ทุกคนทั่วโลกเฝ้ารอในเวลานี้ 
คงไม่มีอะไรสำคัญไปมากกว่า “วัคซีนโควิด-19” อีกแล้ว
หลังจากที่มีการระบาดหนัก จนมีผู้ติดเชื้อทั่วโลกกว่า 5 ล้านรายทั่วโลก
หลายบริษัทในหลายประเทศ ทั้งจีน สหรัฐอเมริกา อังกฤษ เยอรมนี ฝรั่งเศส
ต่างระดมองค์ความรู้ทุกวิถีทาง
เทคโนโลยีล้ำหน้าถูกนำมาใช้ในกระบวนการวิจัยและพัฒนา
ย่นย่อระยะเวลาให้สั้นลง เพื่อให้ได้วัคซีนออกมาโดยเร็วที่สุด
หลายวัคซีนผ่านการทดลองในสัตว์ทดลองแล้ว
และได้เข้าสู่การทดลองในมนุษย์ หรือการทดลองเฟส 1 
ซึ่งบางบริษัทได้ผ่านเฟส 1 เป็นที่เรียบร้อยแล้ว
โดยวัคซีนที่มีผลการทดลองน่าสนใจ 
มาจาก 4 ประเทศ ใน 3 ทวีป นั่นคือ
จีน เยอรมนี สหราชอาณาจักร และสหรัฐอเมริกา
ใน 4 ประเทศนี้ ใครจะเป็นผู้ค้นพบวัคซีนโควิด-19 เป็นรายแรก?
ลงทุนแมนจะเล่าให้ฟัง
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
ก่อนอื่น มาเข้าใจถึงการทดลองวัคซีนกันสักนิด
โดยปกติแล้ว การทดลองวัคซีน จะเริ่มจากการทดลองในสัตว์
เมื่อมีผลการทดลองเป็นที่น่าพอใจแล้ว จึงจะเข้าสู่การทดลองในมนุษย์
การทดลองวัคซีนในมนุษย์ประกอบไปด้วย 3 เฟส 
แต่ละเฟสจะเพิ่มจำนวนอาสาสมัครในการทดลองมากขึ้นเรื่อยๆ
เฟส 1 เป็นการทดลองเพื่อหาขนาด (Dose) ที่เหมาะสม และทดสอบความปลอดภัย
เฟส 2 เป็นการทดลองเพื่อหาประสิทธิภาพในการป้องกันโรค และทดสอบความปลอดภัย
เฟส 3 เป็นการทดลองเพื่อประเมินประสิทธิภาพ และค้นหาผลข้างเคียง
ทั้งนี้ ระยะเวลาการทดลองในแต่ละเฟสอาจใช้เวลานานหลายเดือน จนเกือบถึง 1 ปี
แต่อย่างไรก็ตาม ในช่วงเวลาที่มีการระบาดอย่างหนักนี้
การรอคอยนานขนาดนั้นจะยิ่งส่งผลเสียต่อชีวิต และระบบเศรษฐกิจอย่างหนัก
ช่วงเวลาในการทดลองจึงถูกร่นระยะเวลาให้สั้นลง
เพราะความเสียหายรอไม่ได้อีกแล้ว..
แล้วคู่แข่งในครั้งนี้มีใครบ้าง?
เริ่มจาก จีน..
ประเทศที่พบผู้ป่วยเป็นประเทศแรก ผ่านการระบาดหนักก่อนใคร
มีการควบคุมการระบาดได้เป็นอย่างดี 
และวัคซีนของจีนก็ได้ข้ามผ่านทดลองเฟส 1 เข้าสู่การทดลองในเฟส 2 แล้ว
โดยมีวัคซีน จาก 2 แห่ง ที่น่าสนใจ
วัคซีนแรก มาจากอู่ฮั่น 
พัฒนาโดย Wuhan Institute of Biological Products
วัคซีนนี้เป็นแบบ Inactivated Vaccine สร้างมาจากเชื้อไวรัสที่ตายแล้ว
อีกวัคซีนหนึ่ง พัฒนาโดยบริษัท CanSino Biologics
วัคซีนนี้เป็นแบบ Viral Vector Vaccine
เนื่องจากข้อมูลรูปแบบของวัคซีน มีรายละเอียดที่ค่อนข้างมาก 
ลงทุนแมนยอมรับว่าไม่เชี่ยวชาญในด้านนี้ 
หากอธิบายจะทำให้ไม่ครบถ้วน และเกิดความผิดพลาดได้
แต่เอาเป็นว่า วัคซีนจากทั้ง 2 แห่งของจีน ที่กำลังอยู่ในเฟส 2 จะใช้เทคโนโลยีชีวภาพที่เป็นรูปแบบเดิมที่เคยมีอยู่แล้ว
ซึ่งต่างจากฝั่งสหรัฐอเมริกา
เจ้าแห่งอุตสาหกรรมยา มีบริษัทยาและไบโอเทคยักษ์ใหญ่มากมาย..
สหรัฐฯ เดิมพันกับวัคซีนโควิด-19 ด้วยเทคโนโลยีที่ล้ำหน้าที่สุด คือ mRNA
ซึ่งยังไม่เคยมีวัคซีนตัวไหนในท้องตลาดที่ใช้เทคโนโลยีรูปแบบนี้มาก่อน..
บริษัท Moderna ได้ร่วมมือกับ สถาบัน U.S. NIAID พัฒนาวัคซีน mRNA-1273 
ซึ่งมีผลการทดลองผ่านเฟส 1 ได้อย่างน่าสนใจ
แต่อย่างไรก็ตาม การที่จีนนำหน้าไป 1 ก้าว 
ทำให้สหรัฐอเมริกาไม่สามารถทนอยู่เฉยได้
จึงต้องมองหาช่องทางเลือกอื่นๆ ต่อไป
จุดเปลี่ยนสำคัญของการแข่งขันนี้จึงพุ่งตรงมาที่ยุโรป..
เยอรมนี และสหราชอาณาจักร 
ทั้ง 2 ประเทศนี้ มีวัคซีนที่กำลังเตรียมการเพื่อเข้าสู่การทดลองในเฟส 2
เริ่มจากสหราชอาณาจักร..
มหาวิทยาลัย Oxford ร่วมมือกับ บริษัท AstraZeneca บริษัทยาสัญชาติอังกฤษ-สวีเดน 
พัฒนาวัคซีนในรูปแบบ Viral Vector Vaccine  
โดยผ่านการทดลองในเฟส 1 แล้ว และกำลังเตรียมการเพื่อเข้าสู่เฟส 2
สหรัฐอเมริกาจึงมอบทุนสำหรับการวิจัยสูงถึง 31,000 ล้านบาท 
ผ่านองค์กรด้านเทคโนโลยีชีวภาพ BARDA 
เพื่อหวังว่าจะมีส่วนร่วมในความสำเร็จของวัคซีนนี้ด้วย
เช่นเดียวกับเยอรมนี ผู้นำด้านยาแห่งยุโรป
บริษัทไบโอเทคสัญชาติเยอรมัน BioNTech 
ได้พัฒนาวัคซีนด้วยวิธีการล้ำหน้าอย่าง mRNA 
ซึ่งวัคซีนนี้ก็กำลังเตรียมการเพื่อเข้าสู่การทดลองในเฟส 2
ความก้าวหน้านี้มีบริษัทยายักษ์ใหญ่สัญชาติอเมริกันอย่าง Pfizer 
เข้ามามีส่วนร่วมในความสำเร็จด้วย
 
บริษัท Pfizer ซึ่งมีฐานการผลิตที่แข็งแกร่ง ได้ประกาศร่วมทุนกับ BioNTech
โดยสหรัฐอเมริกายินดีให้มีการทดลองวัคซีนกับชาวอเมริกัน
ซึ่งหากเป็นผลสำเร็จ ก็จะมีการผลิตและจำหน่ายวัคซีนไปทั่วโลกร่วมกันทั้ง 2 บริษัท
ความร่วมมือของเยอรมนีกับสหรัฐอเมริกาในการพัฒนาวัคซีน mRNA ซึ่งเป็นเทคโนโลยีล้ำหน้า
ถึงแม้ไม่เคยมีวัคซีนรูปแบบนี้วางจำหน่ายมาก่อน 
และไม่มีใครรู้ว่าประสิทธิภาพการป้องกันจะเป็นอย่างไร
แต่เทคโนโลยีสุดล้ำนี้ จะทำให้ได้วัคซีนที่ผลิตได้ง่ายกว่า และผลิตเร็วกว่าวัคซีนในรูปแบบเดิม
จีนซึ่งรู้ดีว่ายังตามหลังสหรัฐฯ ด้านไบโอเทคโนโลยี โดยเฉพาะ mRNA
หากพลาดครั้งนี้ จะทำให้จีนตกขบวนวิทยาการที่สำคัญที่สุดไป
ซึ่งนำมาสู่การแก้เกมของจีน..
กลางเดือนมีนาคม บริษัท Fosun Pharmaceutical บริษัทยาจากเซี่ยงไฮ้
ได้ประกาศร่วมทุนกับบริษัท BioNTech ของเยอรมนี เป็นมูลค่า 4,300 ล้านบาท
เพื่อจะได้มีส่วนร่วมในการพัฒนาวัคซีน และการทดลองวัคซีนในจีน 
รวมถึงพัฒนาเทคโนโลยีวัคซีน mRNA ในอนาคต
เช่นเดียวกับบริษัท CanSio Biologics ถึงแม้จะมีวัคซีนที่กำลังทดลองในเฟส 2 อยู่แล้ว
แต่ก็ได้จับมือกับ บริษัท Precision NanoSystems บริษัทไบโอเทคสัญชาติแคนาดา
เพื่อพัฒนาวัคซีนรูปแบบ mRNA ร่วมกัน
เท่ากับว่าเวลานี้ 
ถึงจีนจะก้าวนำอยู่ แต่ก็ไม่อยากพลาดเทคโนโลยีใหม่
ส่วนสหรัฐอเมริกาถึงจะก้าวช้ากว่า แต่ก็เดิมพันด้วยวิทยายุทธ์สุดล้ำ
การทดลองที่ถูกย่นระยะเวลาลงเพื่อให้ทันกับความต้องการ
อาจส่งผลให้วัคซีนที่ได้ยังคงต้องติดตามผลข้างเคียงอย่างใกล้ชิด
แต่ในเวลานี้ ไม่มีอะไรสำคัญไปกว่าเป็นคนที่ครอบครองวัคซีนเป็นคนแรก..
ใครสำเร็จก่อน ไม่ใช่แค่ประชาชนของประเทศตัวเองจะมีเกราะคุ้มกันโรค และได้ส่งออกวัคซีนไปขายทั่วโลก
แต่วัคซีนจะเป็นสัญลักษณ์ซึ่งนำมาสู่ความมั่นใจของประชาชน
ชีวิตปกติที่ทุกคนต่างโหยหา
กิจกรรมทางเศรษฐกิจต่างๆ ทั้งการท่องเที่ยว การติดต่อค้าขาย การประชุม การแข่งขันกีฬา
และเหนืออื่นใด คือการได้เป็นผู้ชนะ และประกาศศักดาในวงการแพทย์ของโลก
จากการแข่งขันอย่างดุเดือดเพื่อค้นหาวัคซีนป้องกันโรคร้าย
อาจทำให้วัคซีนโควิด-19 สร้างจุดเปลี่ยนครั้งสำคัญของวงการไบโอเทคโนโลยี
เหตุการณ์ที่เราคิดว่ามันเป็นขีดสุดในชีวิตเรา
มันก็จะอาจทำให้เราเห็นวัคซีนที่เร็วที่สุด ในเทคโนโลยีที่ไม่เคยมีมาก่อน
ที่เหลือก็แค่ ใส่หน้ากาก ล้างมือ เว้นระยะห่างให้ดี
มีชีวิตอยู่ เพื่อวันนั้น คงอีกไม่นานเกินรอ..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-
-
-
-
-